Βλέπω το Θάνατό σου

Το Βλέπω το θάνατο σου (αυθεντικός τίτλος: Final Destination, γνωστό και ως Flight 180) είναι ταινία τρόμου Αμερικανικής παραγωγής έτους 2000.

 Πλοκή 
Ο μαθητής Άλεξ Μπράουνινγκ επιβιβάζεται με τους συμμαθητές στην πτήση 180 της Volée Airlines με προορισμό το Παρίσι από το Διεθνές Αεροδρόμιο Τζον Κένεντι. Πριν από την απογείωση, ο Άλεξ διαισθάνεται μια επικείμενη αεροπορική καταστροφή: Σε έντονο όραμα βλέπει το αεροπλάνο, ένα Boeing 747, να εκρήγνυται λίγο μετά την απογείωση, σκοτώνοντας όλους τους επιβάτες και τον ίδιο. Όταν τα γεγονότα από το όραμά του αρχίζουν να συμβαίνουν στην πραγματικότητα, πανικοβάλλεται μέχρι που ξεσπάει καυγάς ανάμεσα σε αυτόν και τον συμμαθητή του Κάρτερ Χόρτον, με αποτέλεσμα να απομακρυνθούν και οι δύο από το αεροπλάνο, μαζί με τον καλύτερο φίλο του Άλεξ, Τοντ Γουάγκνερ, τη φίλη του Κάρτερ, Τέρι Τσέινι, τη δασκάλα Βάλερι Λιούτον και τους μαθητές Μπίλι Χίτσκοκ και Κλίαρ Ρίβερς. Κανείς από τους επιβάτες, εκτός από την Κλίαρ, πιστεύει τον Άλεξ για το όραμά του. Ενώ οι φίλοι του είναι εκνευρισμένοι επειδή έχασαν την ευκαιρία να επισκεφθούν το Παρίσι, το προαίσθημα του Άλεξ αποδεικνύεται αληθινό και το αεροπλάνο εκρήγνυται κατά την απογείωση. Στη συνέχεια, οι επιζώντες ανακρίνονται από τους πράκτορες του FBI Γουάινι και Σρεκ, οι οποίοι είναι και οι δύο καχύποπτοι για τον Άλεξ.

Τριάντα εννέα ημέρες αργότερα, αφού παρευρίσκεται σε μνημόσυνο για τα θύματα, μια παράξενη αλυσίδα ατυχημάτων κάνει τον Τοντ να κρεμαστεί κατά λάθος στο ντους του το ίδιο βράδυ. Αν και ο θάνατός του θεωρείται αυτοκτονία, ο Άλεξ μπαίνει κρυφά στο νεκροταφείο με την Κλίαρ για να εξετάσουν το πτώμα του Τοντ. Εκεί γνωρίζουν τον νεκροθάφτη Γουίλιαμ Μπλάντγουορθ, ο οποίος τους αποκαλύπτει ότι οι επιζώντες που γλίτωσαν από το ατύχημα ανέτρεψαν το σχέδιο του Θανάτου, που τώρα διεκδικεί τις ζωές όσων επρόκειτο να σκοτωθούν από το ατύχημα. Σε μια καφετέρια, ο Άλεξ και η Κλίαρ συζητούν τα επόμενα βήματά τους. Όταν οι υπόλοιποι επιζώντες φτάνουν έξω από το κτίριο, η Τέρι παρασύρεται και σκοτώνεται από λεωφορείο που τρέχει με μεγάλη ταχύτητα.

Αφού παρακολουθεί ένα δελτίο ειδήσεων σχετικά με την αιτία της έκρηξης, ο Άλεξ συμπεραίνει ότι ο Θάνατος διεκδικεί τους επιζώντες σύμφωνα με τη σειρά των προβλεπόμενων θανάτων τους στο αεροπλάνο. Παρ' όλα αυτά, είναι πολύ αργά για να σώσει την Βάλερι Λιούτον, το σπίτι της οποίας εκρήγνυται, επίσης μετά από περίεργη και μακρά αλυσίδα οικιακών ατυχημάτων. Οι εναπομείναντες επιζώντες επανενώνονται ενώ οδηγούν μέσα στην πόλη, καθώς ο Άλεξ εξηγεί την κατάσταση. Ο Κάρτερ, ο επόμενος στη λίστα του Θανάτου, εξοργίζεται για την απώλεια της Τέρι και σταματά το αυτοκίνητό του σε μια διάβαση τρένου, επιχειρώντας να πεθάνει με τους δικούς του όρους. Ενώ οι υπόλοιποι διαφεύγουν, αλλάζει γνώμη την τελευταία στιγμή, αλλά η ζώνη ασφαλείας του μπλοκάρει. Ο Άλεξ καταφέρνει να τον σώσει λίγο πριν το αυτοκίνητο συντριβεί από ένα επερχόμενο τρένο που ρίχνει ένα θραύσμα από τα συντρίμμια του αυτοκινήτου στον αέρα, αποκεφαλίζοντας τον Μπίλι. Ο Άλεξ συνειδητοποιεί ότι επειδή παρενέβη στον θάνατο του Κάρτερ, η θέση του Κάρτερ στη λίστα του Θανάτου πέρασε στον επόμενο. Την επόμενη μέρα ο Άλεξ θυμάται ότι στο όραμά του είχε ανταλλάξει θέσεις με δύο συμμαθητές του. Έτσι συνειδητοποιεί ότι η Κλίαρ είναι η επόμενη. Σπεύδει στο σπίτι της για να τη σώσει, ενώ τον κυνηγούν οι πράκτορες Γουάινι και Σρεκ. Βρίσκει την Κλίαρ παγιδευμένη στο αυτοκίνητό της, περιτριγυρισμένη από ελεύθερα καλώδια ρεύματος που πυροδοτούν τη βενζίνη γύρω της. Αρπάζει ένα καλώδιο, επιτρέποντάς της να ξεφύγει από το αυτοκίνητο λίγο πριν αυτό εκραγεί.

Έξι μήνες αργότερα, ο Άλεξ, η Κλίαρ και ο Κάρτερ ταξιδεύουν στο Παρίσι για να γιορτάσουν την επιβίωσή τους. Ενώ κάθονται και χαλαρώνουν μπροστά από μια κεφετέρια, ο Άλεξ αρχίζει να βλέπει οιωνούς που προμηνύουν το θάνατό του ενώ ο Κάρτερ τον πειράζει λέγοντάς του ότι είναι ο επόμενος στη λίστα του Θανάτου. Αφού ο Άλεξ εγκαταλείπει το τραπέζι τους τρομοκρατημένος, παραλίγο τον χτυπάει λεωφορείο που στρίβει για να τον αποφύγει. Στη συνέχεια εξελίσσεται και πάλι μια περίεργη αλυσίδα ατυχημάτων: Το λεωφορείο πέφτει πάνω σε έναν στύλο, ο οποίος πετάγεται στον αέρα και γκρεμίζει μια γιγαντιαία πινακίδα νέον από τους μεντεσέδες της. Η πινακίδα, κρεμάμενη από σύρματα, ταλαντεύεται προς τον Άλεξ, αλλά ο Κάρτερ τον σπρώχνει σώζοντάς τον την τελευταία στιγμή, υποστηρίζοντας ότι είχε δίκιο. Ο Άλεξ απαντά ότι η θέση του στη λίστα πήγε μόλις στον επόμενο. Καθώς ο Κάρτερ αναρωτιέται ποιος είναι ο επόμενος, η πινακίδα επιστρέφει από πίσω του και τον σκοτώνει.

 Αποδοχή 
 Στα Box office 
Η ταινία κυκλοφόρησε στις Ηνωμένες Πολιτείες στις 16 Μαρτίου 2000 και στην Ελλάδα στις 16 Ιουνίου 2000. Το πρώτο σαββατοκύριακο της κυκλοφορίας της, η ταινία έλαβε 10.015.822 δολάρια στη Βόρεια Αμερική. Τα έσοδα παγκοσµίως ανέρχονται στα 112.880.294 δολάρια με τον προϋπολογισμό της παραγωγής να βρίσκεται στα 23.000.000 δολάρια.

Η εισπρακτική επιτυχία της ταινίας ώθησε τους παραγωγούς να δημιουργήσουν το Βλέπω το θάνατο σου 2 (2003) που, ουσιαστικά, πρόκειται για τη συνέχεια της πρώτης ταινίας. Ακολούθησαν το Βλέπω το θάνατο σου 3 (2006), το Βλέπω το θάνατο σου 4 το 2009 και το Βλέπω το θάνατο σου 5 (2011).

 Βραβεία 
Στα Saturn Awards 2001, η ταινία Βλέπω το θάνατό σου κέρδισε τα βραβεία για την Καλύτερη ταινία τρόμου και τον Καλύτερο νέο ηθοποιό (Ντέβον Σάβα). Στα Young Hollywood Awards κέρδισε το βραβείο Κορυφαίας επίδοσης (Άλι Λάρτερ). Στα Blockbuster Entertainment Awards 2001, η ταινία ήταν υποψήφια για Καλύτερη Ηθοποιός (Άλι Λάρτερ) και Καλύτερος ηθοποιός (Ντέβον Σάβα).

 Άλλα στοιχεία 
 Τα γυρίσματα πραγματοποιήθηκαν στη Νέα Υόρκη και το Βανκούβερ, ενώ επιπλέον σκηνές γυρίστηκαν στο Τορόντο και το Σαν Φρανσίσκο.
 Η πλοκή αρχικά αποτέλεσε ιδέα για ένα επεισόδιο της σειράς The X-Files (1993), το οποίο ήταν εμπνευσμένο από την ταινία τρόμου Sole Survivor (1984).
 Η πτήση 180 βασίζεται σε μεγάλο βαθμό στην πραγματική καταστροφή της πτήσης 800 της Trans World Airlines (TWA800), που συνέβη στις 17 Ιουλίου 1996 κοντά στο East Moriches, λίγα λεπτά μετά την απογείωση από το Διεθνές Αεροδρόμιο Τζον Κένεντι, σε προγραμματισμένη διεθνή επιβατική πτήση προς τη Ρώμη, με ενδιάμεσο σταθμό το Παρίσι.
 Οι περισσότεροι χαρακτήρες της ταινίας έχουν τα ονόματα σκηνοθετών ή αστέρων ασπρόμαυρων ταινιών τρόμου: Τοντ Γουάγκνερ (από τον σκηνοθέτη Τζωρτζ Γουάγκνερ, 1894–1984), Άλεξ Μπράουνινγκ (από τον σκηνοθέτη Τοντ Μπράουνινγκ, 1880–1962), Λάρυ Μούρναου, (από τον σκηνοθέτη Φρίντριχ Βίλχελμ Μούρναου, 1888–1931, ο οποίος το 1922 σκηνοθέτησε την πρώτη ταινία «Δράκουλα» Νοσφεράτου), ο πράκτορας του FBI Σρεκ (από την ηθοποιό Μαξ Σρεκ, 1879–1936, που επίσης πρωταγωνίστησε στην ταινία Νοσφεράτου), Μπίλι Χίτσκοκ (από τον σκηνοθέτη Άλφρεντ Χίτσκοκ, 1899–1980) και Βάλερι Λιούτον (από τον παραγωγό ταινιών τρόμου Βαλ Λιούτον, 1904–1951).
 Στην εναρκτήρια σκηνή, ο ηθοποιός Ντέβον Σάβα (Άλεξ) υποτίθεται ότι προσποιείται ότι κοιμάται. Στην πραγματικότητα αποκοιμήθηκε για τέσσερις ώρες.
 Το σπίτι της Βάλερι Λιούτον χτίστηκε σε πέντε ημέρες. Οι κάτοικοι του Βανκούβερ πίστεψαν ότι ήταν πραγματικό σπίτι και προσπάθησαν να εμποδίσουν τους παραγωγούς της ταινίας να το ανατινάξουν, για να σώσουν το όμορφο σπίτι.
 287 άνθρωποι πεθαίνουν κατά τη συντριβή της πτήσης 180.
 Η ταινία χαρακτηρίστηκε με καταλληλότητα R – καταλληλότητας R (άνω των 17) στις ΗΠΑ, καθώς περιέχουν ωμή ομηλία και σκληρή βία. Στην Ελλάδα χαρακτηρίστηκε ακατάλληλη για προβολή σε άτομα κάτω των 17 ετών.

 Συνέχειες 
 Βλέπω το Θάνατό σου 2 (2003), Σκηνοθεσία: Ντέιβιντ Έλις
 Βλέπω το Θάνατό σου 3 (2006), Σκηνοθεσία: Τζέιμς Γουόνγκ
 Βλέπω το Θάνατό σου 4 (2009), Σκηνοθεσία: Ντέιβιντ Έλις
 Βλέπω το Θάνατό σου 5 (2011), Σκηνοθεσία: Στίβεν Κουέιλ

 Παραπομπές 

 Εξωτερικοί σύνδεσμοι 

Κατηγορία:Αμερικανικές ταινίες της δεκαετίας 2000
Κατηγορία:Ταινίες του 2000
Κατηγορία:Αγγλόφωνες ταινίες
Κατηγορία:Αμερικανικές αεροπορικές ταινίες
Κατηγορία:Αμερικανικές θρίλερ ταινίες τρόμου
Κατηγορία:Ταινίες γυρισμένες στο Σαν Φρανσίσκο
Κατηγορία:Ταινίες τοποθετημένες στο 2000
Κατηγορία:Ταινίες παραγωγής New Line Cinema
Κατηγορία:Σκηνοθετικό ντεμπούτο σε ταινίες
Κατηγορία:Αμερικανικές ταινίες τρόμου
Κατηγορία:Αμερικανικές υπερφυσικές ταινίες τρόμου
Κατηγορία:Ταινίες σε σκηνοθεσία Τζέιμς Γουόνγκ